b'\n_START_ARTICLE_\nSveti Andrej, Morav\xc4\x8de\n_START_SECTION_\nCerkev svetega Andreja\n_START_PARAGRAPH_\nV naselju stoji cerkev Svetega Andreja, ki je kombinacija poznogotskega prezbiterija in kasneje pozno baro\xc4\x8dne dozidane rotunde, dana\xc5\xa1nje glavne ladje in portika, \xc5\xa1e kasneje pa zakristije. Na tur\xc5\xa1ke \xc4\x8dase spominja samostojno stoje\xc4\x8d zvonik, ki ima eno strelno lino, kar dokazuje njegov obrambni pomen. Zvonik je s cerkvijo povezan z mostov\xc5\xbeem, preko katerega je dostop do pevske empore. V prezbiteriju so dobro ohranjene freske, ki prikazujejo Kristusov pasijon in upodobitev Lova na enoro\xc5\xbeca v Zaprtem vrtu. V za\xc4\x8detku 16. stoletja jih je naslikal mojster Leonard. Veljajo za ene najve\xc4\x8djih srednjeve\xc5\xa1kih poslikav na Slovenskem.\n_START_SECTION_\nU\xc4\x8dna sprehajalna pot Ra\xc4\x8da\n_START_PARAGRAPH_\nU\xc4\x8dna sprehajalna pot Ra\xc4\x8da omogo\xc4\x8da spoznati stavbno, sakralno in drugo dedi\xc5\xa1\xc4\x8dino zahodno od Morav\xc4\x8d. Poteka ob potoku Ra\xc4\x8da, ki te\xc4\x8de po osamelem kra\xc5\xa1kem svetu, z nekaj jamami in kra\xc5\xa1kimi izviri. V apnencu so fosili morskih \xc5\xbeivali stari okoli dvesto milijonov let. Potok je bil v preteklosti pomemben vir energije, saj je bila na njem vrsta mlinov in \xc5\xbeag. Velika zna\xc4\x8dilnost Morav\xc5\xa1ke doline so tudi leseni kozolci.'